Orkaan Dorian: Dodetal stygFoto: (AP Photo/Gonzalo Gaudenzi) Orkaan Dorian het stormsterk winde in die suidooste van die Amerikaanse deelstaat Massachusetts tot gevolg gehad terwyl dit besig is om in die rigting van Kanada te beweeg. Die orkaan, wat reeds ŉ spoor van verwoesting in die Bahamas agtergelaat het, is nou ŉ kategorie 1-storm maar produseer steeds winde van tot 145 km/h. Dorian sal na verwagting later Saterdag orkaantoestande in Nova Scotia tot gevolg hê voordat dit ŉ post-tropiese sikloon word. Die Bahamiaanse regering het intussen aangekondig die dodetal van orkaan Dorian het tot 43 gestyg en sal na verwagting verder styg soos soek- en reddingspanne nog liggame ontdek. Talle gemeenskappe is afgesluit nadat orkaan Dorian die noorde van die eiland vroeër die week met winde van tot 295 km/h getref het. Volgens die Verenigde Nasies benodig tot soveel as 76 000 mense humanitêre bystand. Daar word verwag dat die skade wat aangerig is tot R7 miljard kan beloop. Vier sterftes in Florida en Noord-Carolina word ook aan die orkaan toegeskryf. Die goewerneur van Noord-Carolina, Roy Cooper, het gesê daar word tans gepoog om die omvang van die skade te bepaal terwyl daar voorrade na die gebiede geneem word wat dit benodig. Inwoners van verskeie streke in Suid-Carolina kan intussen begin terugkeer na hul huise.